OBH 1147/2002.
Az állampolgári jogok országgyűlési biztosa általános helyettesének jelentése
Előadó: dr. Győrffy Zsuzsanna
A vizsgálat megindítása
A panaszos beadványban előadta, hogy gyermeke a Czimra Gyula Általános Iskola (1147 Budapest, Kép utca 14.) tanulója. A panaszos tudomása szerint a felső tagozatos osztályokban rajzot tanító egyik pedagógus  - elsősorban a hátrányos helyzetű, csonka családból származó esetleg cigány származású -  tanítványaival szemben esetenként tettlegességig fajuló goromba magatartást tanúsít.
A beadványban foglaltak összefüggésbe voltak hozhatók az Alkotmány 67. § (1) bekezdésében foglalt gyermeki jogok, továbbá az 54. § (1) bekezdésében deklarált emberi méltósághoz fűződő jogok sérelmével, ezért az állampolgári jogok országgyűlési biztosáról szóló 1993. évi  LIX. törvény (a továbbiakban: Obtv.) 16. § (1) bekezdése alapján vizsgálatot indítottam.
Az intézményt fenntartó Budapest Főváros XVII. kerület önkormányzatának polgármesterét felkértem a beadványban foglaltakat kivizsgálására. 
Az ügy jogszabályi háttere
•	A Magyar Köztársaság Alkotmánya
54. § (1) A Magyar Köztársaságban minden embernek veleszületett joga van az élethez és az emberi méltósághoz, amelytől senkit nem lehet önkényesen megfosztani.
67. § (1) A Magyar Köztársaságban minden gyermeknek joga van a családja, az állam és a társadalom részéről arra a védelemre és gondoskodásra, amely a megfelelő testi, szellemi és erkölcsi fejlődéséhez szükséges.
A vizsgálat megállapításai
Az intézmény fenntartója vizsgálata során a következőket állapította meg: a panasszal érintett pedagógus 1970 óta a Czimra Gyula Általános Iskola tanára, húsz évig volt a XVII. kerületi rajztanárok munkaközösségének vezetője. Tanítványai rendszeresen részt vesznek országos és nemzetközi rajzkiállításokon, folyamatosan vezet iskolai rajzszakkört.
A tanár fegyelmező módszerei miatt sem az iskola igazgatójához, sem a pedagógushoz soha nem érkezett panasz. a roma tanulókkal nincs különösebb problémája, bejelentés emiatt sem érkezett az igazgatóhoz.
Az intézmény igazgatója szerint a pedagógus fegyelmező eszközként soha nem alkalmaz bántalmazást, tanítványaival nem goromba.
A Czimra Gyula Általános Iskola fenntartójának vizsgálati jelentésében foglaltakat elfogadom. megállapítom, hogy a beadványban foglaltak nem hozhatóak összefüggésbe alkotmányos jogok sérelmével, ezért a vizsgálatot az Obtv. 17. § (1) bekezdése alapján lezárom.

Budapest, 2003. január 9.

Takács Albert